b'\n_START_ARTICLE_\n2,4-Dinitrofenol\n_START_SECTION_\nKemi\xc4\x8dne lastnosti\n_START_PARAGRAPH_\nDNP je kristalna trdnina rumene barve s sladkim in plesnivim vonjem. Pri previdnem segrevanju sublimira, pri mo\xc4\x8dnem segrevanju do razpada pa oddaja strupene hlape du\xc5\xa1ikovih oksidov. Je zmerno topen v vodi, etil acetatu, acetonu, kloroformu, piridinu, tetraklorometanu, toluenu, etanolu, benzenu in bazi\xc4\x8dnih vodnih raztopinah. Z bazami in amonijakom tvori eksplozivne soli. S te\xc5\xbekimi kovinami in njihovimi spojinami je nezdru\xc5\xbeljiv.\n_START_SECTION_\nFarmakologija in toksikologija\n_START_PARAGRAPH_\nNa notranjih membranah mitohondrijev in kloroplastov deluje kot ionofor protonov (H\xe2\x81\xba), tj. ve\xc5\xbee protone in jih prena\xc5\xa1a skozi membrano. Na ta na\xc4\x8din razklopi energijo elektrokemi\xc4\x8dnega potenciala protonov in delovanje ATP-sintaze, energija potenciala pa se namesto tvorbe adenozin trifosfata (ATP) sprosti kot toplota._NEWLINE_Neefektivnost celice pri tvorbi energije v obliki ATP-ja nara\xc5\xa1\xc4\x8da premo sorazmerno s koli\xc4\x8dino DNP-ja. Da bi organizem nadomestil energijske potrebe se delovanje presnove (metabolizma) in s tem poraba rezervnih ma\xc5\xa1\xc4\x8dob pove\xc4\x8da. S tem se brezkoristno porabljajo zaloge ma\xc5\xa1\xc4\x8dob, kar je bila osnova za uporabo pri huj\xc5\xa1anju._NEWLINE_Dejavnik, ki omejuje dozo zdravila, ni pomanjkanje ATP-ja, temve\xc4\x8d porast telesne temperature. Prekora\xc4\x8ditev doze povzro\xc4\x8di vro\xc4\x8dino, ki lahko vodi v smrt; doze od 20\xe2\x80\x9350\xc2\xa0mg/kg so lahko za \xc4\x8dloveka usodne. Po nekaterih podatkih naj bi bil dantrolen, v kombinaciji uporabe z DNP-jem, u\xc4\x8dinkoviti proti povi\xc5\xa1ani telesni temperuturi._NEWLINE_Podatki o farmakokinetiki DNP-ja v \xc4\x8dlove\xc5\xa1kem telesu so skopi in zelo razli\xc4\x8dni: razpolovni \xc4\x8das sega od nekaj ur do nekaj tednov, za presnovo pa naj bi bila pomembna jetra.\n_START_SECTION_\nUporaba\n_START_PARAGRAPH_\nV 30-ih letih 20. stoletja so DNP v Zdru\xc5\xbeenih dr\xc5\xbeavah Amerike uporabljali predvsem kot sredstvo za huj\xc5\xa1anje. Zaradi nevarnih stranskih u\xc4\x8dinkov, natan\xc4\x8dneje zaradi povzro\xc4\x8ditve potencialno usodne vro\xc4\x8dine, so ga leta 1938 opustili, kljub temu pa ga atleti in bodibilderji \xc5\xa1e vedno uporabljajo za huj\xc5\xa1anje; predoziranja so redka. Kljub temu ostaja DNP zaradi mehanizmov delovanja uporaben za odkrivanje novih metod zdravljenja debelosti._NEWLINE_DNP je pogosto uporabljen za raziskovanje bioenergetike kemiosmoze in drugih drugih transportnih procesov skozi membrane. Komercialna uporaba vklju\xc4\x8duje izdelovanje barvil, za\xc5\xa1\xc4\x8ditnih sredstev za les, eksplozivov, razvijal za fotografije in pesticidov iz DNP-ja.'